ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2025/97 υποβολή: Anne McIntosh (PPE) προς την Επιτροπή (11 Iουνίου 1997)

Θέμα: Η ανεργία στον τομέα της παροχής υπηρεσιών στην Ευρωπαϊκή Ένωση

Δεν συμφωνεί η Ευρωπαϊκή Επιτροπή ότι το Ευρωπαϊκό Κοινωνικό Ταμείο (ΕΚΤ) ενισχύει σήμερα μόνο τους παρακμασμένους βιομηχανικούς κλάδους και ότι υπάρχει επίσης μια συνεχώς και μεγαλύτερη ανάγκη να βοηθηθούν όσοι χάνουν την απασχόλησή τους στον τομέα της παροχής υπηρεσιών;

Αυτή τη στιγμή το ΕΚΤ συνδράμει, στο πλαίσιο του στόχου 3, τους νέους που εισέρχονται για πρώτη φορά στην αγορά εργασίας, όσους ευρίσκονται αποκλεισμένοι από την αγορά εργασίας και τις γυναίκες που επιστρέφουν σε αυτήν. Δεν θα μπορούσαμε να ενισχύσουμε επίσης και εκείνους που είτε έχασαν την εργασία τους είτε αυτή κινδυνεύει να καταργηθεί στον τομέα των υπηρεσιών;

Θα εξετάσει ως εκ τούτου η Επιτροπή το ενδεχόμενο επέκτασης των προγραμμάτων του ΕΚΤ και στον τομέα των υπηρεσιών, έτσι ώστε να είναι δυνατή η παροχή ενισχύσεων ειδικά για την ανεργία που πλήττει τον τομέα των λιμενικών διευκολύνσεων και του τουρισμού;

Απάντηση του κ.Flynn εξ ονόματος της Επιτροπής (3 Ιουλίου 1997)

Η επίσημη θέση είναι ότι η ενίσχυση του Ευρωπαϊκού Κοινωνικού Ταμείου (ΕΚΤ) διατίθεται σε όλους τους τομείς.

Οι παρεμβάσεις του στόχου 3 αφορούν κατά προτεραιότητα τους ανέργους και ειδικότερα εκείνους που εκτίθενται στη μακροχρόνια ανεργία (άρθρο 1 του κανονισμού του Ευρωπαϊκού Κοινωνικού Ταμείου (EΟΚ) 2084/93 ((EE L 193, 31.7.1993. ))). Οι ενέργειες του στόχου 3 προωθούν την ισότητα των ευκαιριών και υποστηρίζουν την επαγγελματική ένταξη των ανέργων, των νέων και εκείνων που είναι αποκλεισμένοι από την αγορά εργασίας σε όλους τους τομείς δραστηριοτήτων, πχ. στον τομέα των υπηρεσιών καθώς και στον τομέα της μεταποίησης. Οι παρεμβάσεις του στόχου 3 καλύπτουν τόσο άτομα που εισέρχονται για πρώτη φορά στην αγορά εργασίας όσο και άτομα που έχουν χάσει την εργασία τους.

Ο στόχος 4 απευθύνεται στους εργαζόμενους που απασχολούνται ήδη και ειδικότερα σε εκείνους που απειλούνται από την ανεργία. Ο κανονισμός του Ευρωπαϊκού Κοινωνικού Ταμείου διευκρινίζει ότι ο στόχος 4 καλύπτει «την οικονομία στο σύνολό της, χωρίς εκ των προτέρων αναφορά σε συγκεκριμένες βιομηχανίες ή κλάδους». Επιπλέον, «ο στόχος 4 αποβλέπει στα βαθύτερα αίτια των προβλημάτων που συνδέονται με την βιομηχανικη προσαρμογή, συμπεριλαμβανομένων των υπηρεσιών».

Βεβαίως, το ΕΚΤ συμβάλλει επίσης στην επίτευξη των στόχων 1, 2, 5β) και 6 των διαρθρωτικών ταμείων μέσω των επιχειρησιακών προγραμμάτων που τέθηκαν σε εφαρμογή με βάση τους στόχους αυτούς.
ΓΡΑΠΤΗ ΕΡΩΤΗΣΗ E-2009/97 υποβολή: Jens-Peter Bonde (I-EDN) προς την Επιτροπή (11 Iουνίου 1997)

Θέμα: Επίπεδα θορύβου για μηχανές και αίθουσες μηχανών

Επιτρέπει η Επιτροπή στη Δανία να θεσπίσει απαιτήσεις για τη μείωση των επιπέδων θορύβου

1. σε χώρους με μηχανές, χωρίς την αλλαγή των ίδιων των μηχανών,

2. καθιστώντας αναγκαία την ενθήκευση των μηχανών σε τυπογραφεία και αίθουσες μηχανών με στόχο τη μείωση των επιπέδων θορύβου κάτω από τα όρια που αναφέρονται στην οδηγία για τις μηχανές,

3. καθιστώντας υποχρεωτικά τα προσωπικά μέσα προστασίας, όπως οι ωτοασπίδες κ.λπ.;

Απάντηση του κ.Flynn εξ ονόματος της Επιτροπής (4 Ιουλίου 1997)

Η οδηγία του Συμβουλίου 86/188/EΟΚ σχετικά με την προστασία των εργαζομένων από τους κινδύνους που διατρέχουν λόγω της έκθεσής τους στο θόρυβο κατά την εργασία ((ΕΕ L 137, 24. 5.1986. )) απαιτεί όλα τα κράτη μέλη (συνεπώς και η Δανία) να προστατεύουν τους εργαζομένους από κινδύνους που απειλούν την υγεία και την ασφάλειά τους συμπεριλαμβανομένων της ακοής και της πρόληψης των κινδύνων που διατρέχουν ή ενδέχεται να διατρέξουν από την έκθεση στο θόρυβο κατά την εργασία.

Η οδηγία αυτή δεν θίγει την ευχέρεια της Δανίας να εφαρμόζει ή να θεσπίζει νομοθετικές, κανονιστικές ή διοικητικές διατάξεις για την εξασφάλιση μεγαλύτερης προστασίας των εργαζομένων ή για τη μείωση του θορύβου επενεργώντας στην πηγή του, ιδιαίτερα προκειμένου να επιτευχθεί ο καθορισμός τιμών έκθεσης στο θόρυβο με τις οποίες αποφεύγονται οι ανεπιθύμητες οχλήσεις.

Επιπλέον, η οδηγία του Συμβουλίου 89/656/EΟΚ ((ΕΕ L 393, 30.12.1989. )) ορίζει τις ελάχιστες προδιαγραφές ασφάλειας και υγείας για τη χρήση από τους εργαζόμενους εξοπλισμού ατομικής προστασίας κατά την εργασία.

Οι προαναφερθείσες οδηγίες δεν απαιτούν ούτε υποχρεώνουν συγκεκριμένα τη Δανία να προβεί σε ενέργειες στον τομέα που θίγει η ερώτηση, απαιτούν ωστόσο από το κράτος αυτό την όσο το δυνατόν πιο αποτελεσματική τήρηση των οδηγιών από τους εργοδότες με την ένταξη προληπτικών μέτρων κατά του θορύβου στο σχεδιασμό των εγκαταστάσεων του χώρου εργασίας καθώς και την επιλογή υλικών, διαδικασιών και μεθόδων εργασίας που συντείνουν στη μείωση του θορύβου.
ΓΡΑΠΤΗ ΕΡΩΤΗΣΗ E-1134/97 υποβολή: Carlos Robles Piquer (PPE) προς την Επιτροπή (24 Μαρτίου 1997)

Θέμα: Νέα Οργάνωση Έρευνας και Ανάπτυξης του ΝΑΤΟ

Στα τέλη του Νοεμβρίου 1996 πραγματοποίησε την πρώτη συνεδρίασή του το Συμβούλιο Ε& Τ, ως νέο διοικητικό όργανο της Ογάνωσης Έρευνας και Τεχνολογίας του ΝΑΤΟ, το οποίο αντικαθιστά τα προηγούμενα διοικητικά συμβούλια της Ομάδας Αμυντικών Μελετών και της Συμβουλευτικής Ομάδας Αεροδιαστημικών Ερευνών και ανάπτυξης (ΑGΑRD).

Λαμβάνοντας υπόψη τη σπουδαιότητα που προσδίδει στον τομέα της αεροναυτικής τεχνολογίας το V Πρόγραμμα Πλαίσιο, καθώς και την αυξανόμενη ανάγκη να υπάρξουν στο κοινοτικο πλαίσιο τεχνολογικές αξιολογήσεις σε ισχυρή επιστημονική βάση, σκέπτεται το Συμβούλιο να προχωρήσει στην επισταμένη παρακολούθηση των εκθέσεων σχετικά με την τεχνολογική συνεργασία, οι οποίες ξεκίνησαν το 1995, και να συναγάγει, από την εν λόγω πηγή ενημέρωσης που διαθέτουν τα περισσότερα κράτη μέλη, συμπεράσματα για τις ενδεχόμενες προοπτικές ανάπτυξης της τεχνολογίας στο ειρηνικό πεδίο;

Απάντηση της κας Cresson εξ ονόματος της Επιτροπής (2 Ιουνίου 1997)

Οι συλλεχθείσες, πληροφορίες για τις εκθέσεις αναφορικά με την τεχνολογική συνεργασία στο πλαίσιο του ΝΑΤΟ, δείχνουν ότι οι εκθέσεις αυτές αφορούν κυρίως την αναδιοργάνωση των δραστηριοτήτων επιστήμης και τεχνολογίας που πραγματοποιούνται στο πλαίσιο του εν λόγω Οργανισμού.

Η ερώτηση του Αξιότιμου Μέλους του Κοινοβουλίου είναι εύστοχη από την πλευρά της ύπαρξης τομέων διπλής χρήσης κοινού ενδιαφέροντος, με τις έρευνες που αφορούν τις ειρηνικές εφαρμογές και τους αμυντικούς σκοπούς. Η αεροναυπηγική αποτελεί τυπικό παράδειγμα αυτών των τομέων.

Ερευνητικές εργασίες που διεξάγονται στο πλαίσιο αμυντικών οργανισμών όπως το ΝΑΤΟ, μπορούν επίσης να έχουν επίπτωση στην ανάπτυξη των τεχνολογιών που αφορούν τις ειρηνικές εφαρμογές, η οποία στηρίζεται από τα κοινοτικά προγράμματα.

Παρά ταύτα, οι πληροφορίες σχετικά με τις ερευνητικές δραστηριότητες που αφορούν αμυντικούς σκοπούς στους τομείς διπλής χρήσης, είναι γενικά ευαίσθητες και δεν βγαίνουν στη δημοσιότητα. Συνεπώς, μόνο σε επίπεδο κρατών μελών καθώς και εμπλεκομένων ερευνητικών επιχειρήσεων και οργανισμών είναι δυνατός ο συντονισμός ώστε να εξασφαλιστεί η συμπληρωματικότητα μεταξύ αυτών των ερευνητικών δραστηριοτήτων.

Στον τομέα της αεροναυπηγικής, η Επιτροπή συγκρότησε μια επιχειρησιακή μονάδα (Task Force) η οποία αποτελεί το σημείο επαφής με τις ενεχόμενες βιομηχανίες και τα ερευνητικά κέντρα των οποίων οι δραστηριότητες εγγράφονται στο πλαίσιο τόσο των ειρηνικών όσο και των αμυντικών εφαρμογών. Αυτή η ανταλλαγή πληροφοριών επιτρέπει να αποφεύγονται οι άσκοπες επικαλύψεις, ιδίως στους τομείς διπλής χρήσης.
ΓΡΑΠΤΗ ΕΡΩΤΗΣΗ E-1438/97 υποβολή: Nikitas Kaklamanis (UPE) προς την Επιτροπή (23 Απριλίου 1997)

Θέμα: Παράλληλο νηολόγιο στις χώρες της Ε.Ε.

Σε κάποιες χώρες της Ε.Ε. (Δανία, Ολλανδία, Γερμανία κ.ά.) έχει τεθεί σε ισχύ ένα παράλληλο νηολόγιο πλοίων, στο οποίο μπορούν να εγγράφονται φορτηγά και τάνκερς που εκτελούν διεθνή δρομολόγια σε περιοχές άλλες από την επικράτεια των χωρών των οποίων φέρουν τη σημαία.

Θα ήθελα να πληροφορηθώ από την Ευρωπαϊκή Επιτροπή τί ισχύει σε επίπεδο νομοθεσίας της Ε.Ε. αναφορικά με τη δυνατότητα δημιουργίας παράλληλου νηολογίου σε όλα τα κράτη μέλη της, καθώς και το ποιές διατάξεις - σε αδρές γραμμές - περιλαμβάνονται στα παράλληλα νηολόγια που δημιούργησαν κάποιες χώρες της Ε.Ε., σχετικά με τη σύνθεση των πληρωμάτων και τις οικονομικές υποχρεώσεις των πλοιοκτητών;

Απάντηση του κ. Kinnock εξ ονόματος της Επιτροπής (27 Μαΐου 1997)

Δεν υφίσταται ειδική νομοθεσία σε κοινοτικό επίπεδο η οποία να διέπει την τήρηση από τα κράτη μέλη παράλληλων νηολογίων. Ωστόσο, τα νηολόγια τα οποία διέπονται από την εθνική νομοθεσία των κρατών μελών και τηρούνται στην επικράτειά τους, η οποία αποτελεί τμήμα της Κοινότητας, υπόκεινται στην κοινοτική νομοθεσία, ιδίως όσον αφορά τη θαλάσσια ασφάλεια.

Δεν υφίσταται επίσης νομοθεσία σε κοινοτικό επίπεδο η οποία να θεσπίζει ελάχιστες προϋποθέσεις για την εγγραφή στα νηολόγια των κρατών μελών. Στο έγγραφο ναυτιλιακής στρατηγικής της Κοινότητας της 13ης Μαρτίου 1996 ((SEC(96)486. )) συζητείται κατά πόσο θα ήταν σκόπιμη κοινοτική νομοθεσία με την οποία να θεσπίζονται ελάχιστες προϋποθέσεις για την εγγραφή στα νηολόγια και το ζήτημα εξετάζεται σήμερα από την Επιτροπή.

Η Επιτροπή δεν διαθέτει λεπτομερή κατάλογο παράλληλων ή δεύτερων νηολογίων που τηρούν τα κράτη μέλη. Δεν είναι επομένως σε θέση να παράσχει τις πληροφορίες που ζητά το Αξιότιμο Μέλος όσον αφορά τα νηολόγια αυτά.
ΓΡΑΠΤΗ ΕΡΩΤΗΣΗ P-1619/97 υποβολή: Eryl McNally (PSE) προς την Επιτροπή (5 Μαΐου 1997)

Θέμα: Ανοικτά σύνορα και παιδική πορνογραφία

Πώς αντιδρά η Επιτροπή στην περίπτωση που προέκυψε στη Γαλλία όπου κάποιος που κατηγορείται για κατοχή υλικού παιδικής πορνογραφίας επικαλείται προς υπεράσπισή του την ενιαία αγορά;

Συμφωνεί η Επιτροπή ότι η περίπτωση αυτή φέρει στην επιφάνεια τους μεγάλους κινδύνους που η ενιαία αγορά έχει δημιουργήσει για τα παιδιά, και ότι θα πρέπει κάτι να γίνει για να καλυφθεί το σημειούμενο σήμερα κενό;

Απάντηση του κ. Monti εξ ονόματος της Επιτροπής (10 Ιουνίου 1997)

Η Επιτροπή εκτιμά την σοβαρότητα των θεμάτων που έθεσε το αξιότιμο μέλος.

Η Εσωτερική αγορά δεν μπορεί να έχει αρνητική επίπτωση στην προστασία των ανηλίκων, δεδομένου ότι οι κανόνες της συνθήκης για την ελεύθερη κυκλοφορία αγαθών και υπηρεσιών (άρθρο 30 και 59 και επόμενα) επιτρέπουν στα κράτη μέλη να απαγορεύουν την παραγωγή, την διανομή και κατοχή τέτοιου είδους υλικού ώστε να προστατεύουν τους ανηλίκους, εφόσον τέτοιου είδους απαγορεύσεις δεν αποτελούν μέσο διακρίσεων ή δυσανάλογο περιορισμό της ελεύθερης κυκλοφορίας αγαθών ή υπηρεσιών μεταξύ των κρατών μελών. Στις περιπτώσεις αυτές, οι αρχές της εσωτερικής αγοράς δεν μπορούν να χρησιμοποιηθούν για να αιτιολογήσουν την κατοχή τέτοιου είδους υλικού.
ΓΡΑΠΤΗ ΕΡΩΤΗΣΗ E-1797/97 υποβολή: Christoph Konrad (PPE) προς την Επιτροπή (27 Μαΐου 1997)

Θέμα: Ωράρια των πλυντηρίων αυτοκινήτων στην Ομοσπονδιακή Δημοκρατία της Γερμανίας

Γνωρίζει η Επιτροπή ότι τις Κυριακές και τις αργίες απαγορεύεται η λειτουργία των πλυντηρίων αυτοκινήτων καθώς και των πλυντηρίων-σιδερωτηρίων στην Ομοσπονδική Δημοκρατία της Γερμανίας;

Μήπως η απαγόρευση αυτή, όπως ορίζεται στην εθνική νομοθεσία, έρχεται σε αντίθεση με το υφιστάμενο κοινοτικό δίκαιο;

Θεωρεί άραγε η Επιτροπή ότι η συγκεκριμένη περίπτωση, ανεξάρτητα από την απάντηση, θα μπορούσε να οδηγήσει στην εναρμόνιση των ωραρίων για τους φορείς παροχής αντίστοιχων υπηρεσιών τις Κυριακές και τις αργίες στην Ευρωπαϊκή Ένωση;

Απάντηση του κ. Παπουτσή εξ ονόματος της Επιτροπής (7 Ιουλίου 1997)

Το ζήτημα του εάν οι περιορισμοί που επιβάλλονται από τη νομοθεσία ενός κράτους μέλους όσον αφορά το άνοιγμα των εμπορικών επιχειρήσεων την Κυριακή είναι συνεπείς προς το κοινοτικό δίκαιο, εξετάστηκε κατ'επανάληψη από το Ευρωπαϊκό Δικαστήριο. Το Δικαστήριο κρίνει ότι το άρθρο 30 της συνθήκης Ε.Κ. δεν εφαρμόζεται όσον αφορά τέτοιες εθνικές ρυθμίσεις οι οποίες αντιτάσσονται κατά όλων των οικονομικών φορέων οι οποίοι ασκούν δραστηριότητες στην εθνική τους επικράτεια (βλέπε ιδιαιτέρως τις αποφάσεις Punto Casa Spa της 02/06/94, C-69/93 και C-258/93, Rec. 94 σ. Ι-2355 και DIP Spa της 17/10/95, C-140/94, Rec. 95 σ. Ι-3257).

Προς το παρόν δεν προβλέπεται κοινοτική εναρμόνιση. Λαμβανομένων υπόψη των διαφορών πολιτιστικής και ιστορικής παράδοσης, η νομοθεσία σχετικά μ'αυτό το θέμα διαφέρει από το ένα κράτος μέλος στο άλλο.

Η πράσινη βίβλος για το εμπόριο η οποία εγκρίθηκε από την Επιτροπή στις 20 Νοεμβρίου 1996 ((COM (96) 530. )) αποτέλεσε την αρχή μιας εκτεταμένης συζήτησης όσον αφορά τις προκλήσεις τις οποίες θα πρέπει να αντιμετωπίσει το εμπόριο στις αρχές του 21ου αιώνα. Η ερώτηση που υπεβλήθη από τον αξιότιμο βουλευτή επιδέχεται συνεπώς έρευνας ενόψει των αποτελεσμάτων της διαβούλευσης, και ιδιαίτερα εν όψει της γνώμης που θα διατυπώσει το Κοινοβούλιο.
ΓΡΑΠΤΗ ΕΡΩΤΗΣΗ E-1629/97 υποβολή: Carlos Robles Piquer (PPE) προς την Επιτροπή (14 Μαΐου 1997)

Θέμα: Εθνικότητα του προσωπικού του Ευρωπαϊκού Ιδρύματος για την Κατάρτιση (ΕΤF) και του Ευρωπαϊκού Κέντρου για την Ανάπτυξη της Επαγγελματικής Κατάρτισης (Cedefop)

Μια πρόσφατη έκθεση των δύο αυτών Υπηρεσιών της Επιτροπής επέτρεψε να γίνουν γνωστά πολλά στοιχεία σχετικά με αυτές, συμπεριλαμβανομένης και της ανά εθνικότητα σύνθεσης του προσωπικού τους. Είναι εμφανές ότι τα κράτη μέλη της Νότιας Ευρώπης υποεκπροσωπούνται: για παράδειγμα, το ΕΤF έχει μόνο 10 υπαλλήλους προερχόμενους από την Ισπανία, την Πορτογαλία και την Ελλάδα, ενώ οι Βέλγοι υπάλληλοι είναι 14, οι Ολλανδοί 10 και οι Ιρλανδοί 8. Δεν υπάρχουν καθόλου στοιχεία σχετικά με την κατηγορία και τις αρμοδιότητες των ατόμων αυτών.

Είναι η Επιτροπή σε θέση να μας δώσει πλήρη στοιχεία όσον αφορά τους μόνιμους υπαλλήλους και το λοιπό προσωπικό των δύο αυτών υπηρεσιών καθώς και τα συγκεκριμένα καθήκοντα και βαθμό των επί μέρους υπαλλήλων; Μπορεί, επίσης, να μας πει εάν το ΕΤF θα αναλάβει μελλοντικά τη διαχείριση των προγραμμάτων ΜΕDA, πράγμα που δικαιολογεί και την επιλογή της έδρας του στο Τορίνο;

Απάντηση της κας Cresson εξ ονόματος της Επιτροπής (30 Ιουνίου 1997)

Το προσωπικό του Ευρωπαϊκού Ιδρύματος Κατάρτισης και του Cedefop απασχολείται σύμφωνα με τον κανονισμό που εφαρμόζεται στους έκτακτους και το λοιπό προσωπικό των Ευρωπαϊκών Κοινοτήτων. Το προσωπικό προσλαμβάνεται με βάση τις ικανότητές του και την ακεραιότητά του καθώς και με συνεκτίμηση μιας όσο το δυνατόν ευρύτερης γεωγραφικής κατανομής. Η πρόσληψη του προσωπικού αποσκοπεί στο να εξασφαλίσει την ικανότητα του Cedefop και του ιδρύματος να εκτελούν την αποστολή τους, που στην περίπτωση του δευτέρου είναι η παροχή ενίσχυσης σε θέματα κατάρτισης στην ανατολική Ευρώπη και στην πρώην Σοβιετική Ένωση όσο αποτελεσματικότερα γίνεται. Ο διευθυντής του ιδρύματος είναι υπεύθυνος για την πρόσληψη του προσωπικού και για όλα τα άλλα θέματα που αφορούν το προσωπικό, ενώ στην περίπτωση του Cedefop το καθήκον αυτό αναλαμβάνει το διοικητικό συμβούλιο μέσω του διευθυντή.

Ένα έγγραφο με την κατανομή του προσωπικού του ιδρύματος και του Cedefop κατά βαθμό και ιθαγένεια αποστέλλεται απευθείας στον αξιότιμο βουλευτή και στη Γραμματεία του Κοινοβουλίου.

Η Επιτροπή ενέκρινε στις 28 Απριλίου 1997 πρόταση επέκτασης στις δικαιούχους χώρες του προγράμματος MEDA ((COM(97)117 τελικό. )) του γεωγραφικού πεδίου αρμοδιότητας του Ευρωπαϊκού Ιδρύματος Κατάρτισης.
ΓΡΑΠΤΗ ΕΡΩΤΗΣΗ E-1321/97 υποβολή: Gary Titley (PSE) προς την Επιτροπή (11 Απριλίου 1997)

Θέμα: Κοινοτική νομοθεσία για την χορήγηση αδειών σε χειριστές/οδηγούς ανυψωτικών μηχανημάτων

Μπορεί να αναφέρει η Επιτροπή ποιά νομοθετική διάταξη της ΕΕ απαιτεί να κατέχουν οι χειριστές/οδηγοί ανυψωτικών μηχανημάτων άδειες όπως είναι το πιστοποιητικό UK Category C Licenced Goods Vehicle (LGV), το οποίο θα πρέπει να έχουν οι χειριστές ανυψωτικών μηχανημάτων στο Ηνωμένο Βασίλειο από 1ης Ιανουαρίου 1998, και ποιά μέτρα προτίθεται να λάβει η Επιτροπή ώστε να επιτευχθεί κατόπιν διαβουλεύσεων με τη βιομηχανία η πλαισίωση της νομοθεσίας και η υποστήριξη ενδεχομένων δαπανών κατάρτισης;

Απάντηση του κ. Kinnock εξ ονόματος της Επιτροπής (27 Μαΐου 1997)

Πρέπει να γίνει διάκριση μεταξύ χειριστών γερανών και οδηγών κινητών γερανών. Δεν υπάρχει κοινοτική νομοθεσία που να απαιτεί από τους χειριστές γερανών να έχουν άδεια οδήγησης της κατηγορίας Γ.

Εντούτοις, η οδηγία 91/439/ΕΟΚ του Συμβουλίου ((ΕΕ L 237 της 24.8.1991 )) για την άδεια οδήγησης απαιτεί άδεια για την οδήγηση κινητών γερανών που κυκλοφορούν σε δημόσιους δρόμους ανάμεσα σε εργοτάξια και χώρους οικοδομών. Τέτοιου είδους γερανοί μπορούν να αναπτύξουν ταχύτητα κατά πολύ μεγαλύτερη των 25 χιλιομέτρων την ώρα, όριο που συνήθως χρησιμοποείται για τον αποκλεισμό ορισμένων οχημάτων από τον ορισμό του μηχανοκίνητου οχήματος.

Το άρθρο 3 παράγραφος 1 της οδηγίας 91/439/ΕΟΚ ορίζει τα οχήματα της κατηγορίας Γ ως «αυτοκίνητα πλην εκείνων της κατηγορίας Δ, των οποίων η μέγιστη επιτρεπόμενη μάζα υπερβαίνει τα 3500 kg». Το βάρος των κινητών γερανών συνήθως υπερβαίνει το προαναφερθέν. Ως εκ τούτου, απαιτείται σύμφωνα με την οδηγία 91/439/ΕΟΚ του Συμβουλίου άδεια κατηγορίας Γ για την οδήγηση κινητών γερανών.

Στο παρελθόν, το Ηνωμένο Βασίλειο απαιτούσε μόνο άδεια τύπου Β. Εντούτοις, οι αρχές του Ηνωμένου Βασιλείου αποφάσισαν να εντάξουν τους κινητούς γερανούς στην κατηγορία Γ, κατά την έναρξη εφαρμογής της οδηγίας στις αρχές του τρέχοντος έτους. Το σχέδιο κανονισμού αποτέλεσε αντικείμενο κανονικής διαδικασίας διαβούλευσης. Ειδικές διαβουλεύσεις βρίσκονται καθ' οδόν προκειμένου να διευκρινιστεί η θέση των πεπειραμένων οδηγών κινητών γερανών στο Ηνωμένο Βασίλειο.
ΓΡΑΠΤΗ ΕΡΩΤΗΣΗ E-1027/97 υποβολή: Hiltrud Breyer (V) προς το Συμβούλιο (24 Μαρτίου 1997)

Θέμα: Νομική βάση για την εμπορία προϊόντων που έχουν υποστεί γενετικές επεμβάσεις

Η οδηγία 90/220/ΕΟΚ ((ΕΕ L 117 της 8.5.1990, σελ. 15. )) και ο κανονισμός αριθ. 258/97 ((ΕΕ L 43 της 14.2.1997, σελ. 1. )) του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα και συστατικά τροφίμων (κανονισμός Novel Food) ρυθμίζουν την εμπορία γενετικώς παραχθέντων ή τροποποιημένων προϊόντων.

1. Σε ποιά ρύθμιση εμπίπτει η εμπορία διαγονιδιακών ωφέλιμων φυτών τα οποία χρησιμοποιούνται ως ζωοτροφές και συνεπώς φθάνουν έμμεσα επίσης στην αλυσίδα τροφίμων που προορίζονται για τους ανθρώπους;

2. α) Πώς ρυθμίζεται η εμπορία διαγονιδιακών ωφέλιμων φυτών τα οποία χρησιμοποιούνται άμεσα για τη διατροφή του ανθρώπου αλλά και ως ζωοτροφές καθώς και για την παραγωγή ανανεώσιμων πρώτων υλών;

β) Υπάρχουν προς τούτο πλείονες ή μια και μόνη διαδικασία;

γ) Ποιά είναι η συνάρτηση μεταξύ των εν λόγω διαδικασιών;

Απάντηση (14 Ιουλίου 1997)

1. Η οδηγία 90/220/ΕΟΚ και ο κανονισμός (ΕΚ) 258/97 διέπουν μεταξύ άλλων, αντίστοιχα τη διάθεση στην αγορά προϊόντων που περιέχουν γενετικά τροποποιημένους οργανισμούς (ΓΤΟ), και τροφίμων και συστατικών τροφίμων που περιέχουν ΓΤΟ κατά την έννοια της οδηγίας 90/220 ή που συνίστανται από τέτοιους οργανισμούς, με την επιφυάλαξη των εξαιρέσεων που προβλέπονται από τα κείμενα αυτά.

2. Η οδηγία 90/220/ΕΟΚ δεν θεσπίζει, κατ' αρχήν διάκριση συναρτήσει της χρήσης τους προς εμπορία πρϊόντος, υπό τον όρο ότι αναλόγως των περιπτώσεων, η σχετική κοινοτική νομοθεσία για τα προϊόντα αυτά, εφαρμόζεται και ότι πρέπει να παρασχεθούν πληροφορίες σχετικά με τη σκοπούμενη χρήση. Ο κανονισμός 258/97 καλύπτει τα τρόφιμα ή τα συστατικά τροφίμων που προορίζονται για ανθρώπινη κατανάλωση.

3. Η διάρθρωση των προϋποθέσεων εφαρμογής της οδηγίας αυτής και του κανονισμού διευκρινίζεται στα άρθρα 1, 3 και 9 του κανονισμού.
ΓΡΑΠΤΗ ΕΡΩΤΗΣΗ E-1769/97 υποβολή: Iρigo Mιndez de Vigo (PPE) προς την Επιτροπή (27 Μαΐου 1997)

Θέμα: Εμπόδια στο εμπόριο με την Κίνα

Για άλλη μιά φορά, οι ευρωπαϊκές επιχειρήσεις εξέφρασαν διαμαρτυρίες για τα εμπόδια που εξακολουθούν να παρακωλύουν την εμπορική δραστηριότητα με την Κίνα, και τα οποία επιβάλλονται από τις αρχές της χώρας αυτής, όπως υψηλοί δασμοί, ποσοτικοί περιορισμοί, παραβιάσεις της πνευματικής ιδιοκτησίας, κλπ.

Ποιά θα είναι η αντίδραση της Επιτροπής μπροστά στην κατάσταση αυτή;

Απάντηση του Sir Leon Brittan εξ ονόματος της Επιτροπής (17 Ιουνίου 1997)

Η Λαϊκή Δημοκρατία της Κίνας παραμένει για τους κοινοτικούς επιχειρηματίες και επενδυτές εμπορικός εταίρος η αγορά του οποίου εμφανίζεται σίγουρα ελκυστική αλλά και δυσπρόσιτη.

Η Επιτροπή συμμερίζεται με την Κίνα τον στόχο της ένταξης της κινεζικής οικονομίας στο πολυμερές σύστημα ανοικτών συναλλαγών που εγγυάται ο Παγκόσμιος Οργανισμός Εμπορίου (ΠΟΕ). Χωρίς να αναμένεται η ικανοποιητική ολοκλήρωση της διαπραγμάτευσης αυτής, η Επιτροπή αναφέρεται πολύ συχνά στο σύνολο των δυσκολιών όσον αφορά με την πρόσβαση στην κινεζική αγορά, στο πλαίσιο του διμερούς διαλόγου με τις κινεζικές αρχές.

Η Επιτροπή προτίθεται να συνεχίσει τη δράση της προς τις δύο αυτές κατευθύνσεις, που έχουν συμβάλει, κατά τη διάρκεια των τελευταίων μηνών, στην επίτευξη σημαντικής προόδου, αν και ακόμη ανεπαρκούς, όσον αφορά το άνοιγμα της κινεζικής αγοράς στους ευρωπαίους επιχειρηματίες και επενδυτές. Οι τελευταίες συνεδριάσεις στο πλαίσιο των διαπραγματεύσεων για την προσχώρηση της Κίνας στον ΠΟΕ ελπίζεται να συμβάλουν ειδικότερα στη μείωση των δασμών, στην κατάργηση των ποσοστώσεων, στην ελευθέρωση των όρων χορήγησης αδειών για σύσταση εταιρειών παροχής υπηρεσιών, ή ακόμη και στην εφαρμογή αποτελεσματικότερων διατάξεων όσον αφορά την προστασία της πνευματικής ιδιοκτησίας. Η Κοινότητα ζητεί από τον κινέζο εταίρο της να επιβεβαιώσει αυτές τις δεσμεύσεις όσον αφορά την ελευθέρωση, κατά τους προσεχείς μήνες.
ΓΡΑΠΤΗ ΕΡΩΤΗΣΗ P-1771/97 υποβολή: Arlene McCarthy (PSE) προς την Επιτροπή (14 Μαΐου 1997)

Θέμα: Όροι της Ευρωπαϊκής Επιτροπής όσον αφορά την τήρηση των σχετικών εγγράφων εκ μέρους των δικαιούχων ευρωπαϊκών επιδοτήσεων

Μπορεί να εξηγήσει η Επιτροπή για ποιο λόγο ζητεί από όλους τους δικαιούχους ευρωπαϊκής επιδότησης να κρατούν τα πρωτότυπα έγγραφα που αφορούν τις επιδοτήσεις αυτές για διάστημα έως επτά χρόνια και για ποιο λόγο είναι απαραίτητο να επιμένει στην τήρηση των εγγράφων αυτών σε χαρτί και όχι σε μικροφίλμ ή άλλη μορφή αρχειοθέτησης; Δεν συνειδητοποιεί η Επιτροπή τα προβλήματα αποθήκευσης που δημιουργεί ο κανονισμός αυτός στις διάφορες οργανώσεις;

Δεδομένου ότι πολλοί ευρωπαίοι πολίτες βλέπουν την Ευρωπαϊκή Επιτροπή σαν ένα υπερβολικά γραφειοκρατικό όργανο, δεν συμφωνεί η Επιτροπή ότι θα ήταν εποικοδομητική και δημοφιλής πρωτοβουλία να μειώσει σημαντικά αυτή τη φανερά υπερβολική απαίτηση των επτά χρόνων και να επιτρέψει την τήρηση των εγγράφων σε σχήμα που καταλαμβάνει λιγότερο χώρο, μειώνοντας συνεπώς τη γραφειοκρατία και τις στοίβες εγγράφων σε χαρτί;

Απάντηση του κ. Santer εξ ονόματος της Επιτροπής (11 Ιουνίου 1997)

Η ερώτηση του Αξιότιμου Μέλους του Κοινοβουλίου αναφέρεται στις εφαρμογές των ευρωπαϊκών επιδοτήσεων χωρίς να συγκεκριμενοποιεί τον σχετικό τομέα στον οποίο χορηγείται κοινοτική ενίσχυση. Ωστόσο, προϋπόθεση για την χρηματοδότηση του προγράμματος από τα διαρθρωτικά ταμεία, όπως αναφέρεται στην ερώτηση, είναι η διατήρηση επί επτά έτη των εγγράφων. Το Αξιότιμο Μέλος του Κοινοβουλίου αναφέρεται συγκεκριμένα στον κανονισμό του Συμβουλίου (ΕΟΚ) 4253/88 όπως τροποποιήθηκε από τον Κανονισμό του Συμβουλίου (ΕΟΚ) 2082/93 για τα διαρθρωτικά ταμεία ((ΕΕ L 193, 31.7.1993 )), ο οποίος προβλέπει στο άρθρο 23 παράγρ. 3 ότι:

«Επί τρία έτη μετά την τελευταία πληρωμή για μία ενέργεια, ο αρμόδιος οργανισμός και αρχές διατηρούν στη διάθεση της Επιτροπής όλα τα δικαιολογητικά έγγραφα που αφορούν τις σχετικές δαπάνες».

Δεδομένου ότι στα διαρθρωτικά ταμεία τα προγράμματα μπορεί να διαρκούν μέχρι έξι χρόνια είναι δυνατό ότι, κατ' εφαρμογήν του προαναφερθέντος άρθρου, τα έγγραφα θα πρέπει να διατηρούνται για την χρονική περίοδο που αναφέρει η ερώτηση. Το είδος της χρηματοδότησης του προγράμματος από διάφορες ετήσιες δεσμεύσεις και προκαταβολές περιλαμβάνει αναπόφευκατα επιτόπου ελέγχους που διεξάγονται αρκετά αργότερα μετά την εκτέλεση της δαπάνης και αφορούν πολλά είδη δικαιούχων. Είναι φυσικό επομένως να παραμένουν διαθέσιμα τα πρωτότυπα έγγραφα.

Θα υπάρξει δυνατότητα να εξετασθεί το πρόβλημα που θέτει το Αξιότιμο Μέλος του Κοινοβουλίου όταν θα αναθεωρηθούν οι κανονισμοί για τις δραστηριότητες των διαρθρωτικών ταμείων μετά το 1999. Ωστόσο, επειδή είναι απαραίτητο, όπως όλοι αναγνωρίζουν, να διεξάγεται στενός δημοσιονομικός έλεγχος για τη διαχείριση των κοινοτικών κοινδυλίων είναι απίθανο ότι θα μπορούσε να προβλεφθεί μείωση της τριετούς περιόδου ή των αιτήσεων σχετικά με την διατήρηση των εγγράφων.